**ΚΟΙΝΗ ΔΗΛΩΣΗ ΤΩΝ ΕΚΠΡΟΣΩΠΩΝ ΤΩΝ ΠΑΡΕΜΒΑΣΕΩΝ Π.Ε. ΚΑΙ Δ.Ε.**

**ΟΛΟΙ ΚΑΙ ΟΛΕΣ ΣΤΟΥΣ ΔΡΟΜΟΥΣ!**

**Σήμερα 13/7 στη διαδήλωση στο Σύνταγμα στις 7 μμ.**

**Την Τετάρτη 15/7 στην απεργία και τις κινητοποιήσεις που καλεί η ΑΔΕΔΥ**

**Αποφασιστική κλιμάκωση του αγώνα**

Καμιά κυβέρνηση δεν έχει το δικαίωμα να υπογράψει νέα ληστρικά μνημόνια, την καταδίκη ενός ολόκληρου λαού και την υποθήκευση του μέλλοντός του. Να παραδώσει στα χέρια του συμφερτού των ληστών – ιμπεριαλιστών της Ε.Ε. του Δ.Ν.Τ. και του προσκηνυμένου πολιτικού προσωπικού τους ντόπιου και ξένου, τη νωπή λαϊκή θέληση που εκφράστηκε συντριπτικά την προηγούμενη μόλις Κυριακή του Δημοψηφίσματος.

Τα νέα μέτρα ισοπεδώνουν τα εργασιακά, ασφαλιστικά, κοινωνικά δικαιώματα των εργαζόμενων, των ανέργων, της νεολαίας, των συνταξιούχων. Ξεπουλούν το δημόσιο πλούτο, προς όφελος των δανειστών και των συμφερόντων του κεφαλαίου. Προεικονίζουν εκπαιδευτικό αρμαγεδώνα, με νέες μειώσεις μισθών, απολύσεις, μηδενικούς διορισμούς, αξιολόγηση, κατάργηση όλων των κατακτήσεων των τελευταίων μηνών στο όνομα της αναστολής των «μονομερών ενεργειών» και χτύπημα των συνδικαλιστικών, δημοκρατικών δικαιωμάτων. Στέλνουν τη μόρφωση των παιδιών του λαού στον Καιάδα.

Δεν θα το επιτρέψουμε!

Καλούμε όλους τους εκπαιδευτικούς στους δρόμους, σε αγώνα διαρκείας! Τίποτε δεν μπορεί να ξεπεράσει τη δύναμη του οργανωμένου και αποφασισμένου λαού. Καλούμε τα ΔΣ της ΔΟΕ και της ΟΛΜΕ να πάρουν θέση, στο συντονισμό και την οργάνωση της πάλης. Η ΔΟΕ να υλοποιήσει την απόφαση της 84ης Γ.Σ. ενάντια σε κάθε αντιλαϊκή πολιτική και κάθε μνημόνιο. Η ΟΛΜΕ να πραγματοποιήσει έκτακτη σύσκεψη των ΕΛΜΕ, της επιτροπής των διαθεσίμων και κάθε επιτροπής αγώνα γι αυτό το σκοπό.

**Να πάρουμε πίσω όσα μας έκλεψαν, να διεκδικήσουμε όσα μας ανήκουν!**

**Καλούμε τις αγωνιστικές δυνάμεις που στην παρούσα χρονική στιγμή αποτελούν την πλειοψηφία των Δ.Σ. της ΟΛΜΕ και της ΔΟΕ να πρωτοστατήσουν σε αυτόν τον αγώνα.**

* **ΝΑ ΜΗΝ ΠΕΡΑΣΕΙ ΤΟ ΝΕΟ ΜΝΗΜΟΝΙΟ**
* **ΑΝΑΤΡΟΠΗ ΤΗΣ ΒΑΡΒΑΡΗΣ ΠΟΛΙΤΙΚΗΣ ΚΥΒΕΡΝΗΣΗΣ, ΚΕΦΑΛΑΙΟΥ, ΕΕ, ΔΝΤ**

**ΔΥΝΑΤΟΣ ΛΑΟΣ ΟΡΓΑΝΩΜΕΝΟΣ ΚΑΙ ΑΠΟΦΑΣΙΣΜΕΝΟΣ**

**Η ΜΟΝΗ ΕΛΠΙΔΑ!**

**Γιώργος Γαλάνης**

**Μιχάλης Μιλτσακάκης**

**Γιώτα Ιωαννίδου**

**Κική Γιαννάτου**

**Αθήνα, 13/7/2015**